**СТАНОВИЩЕ**

**за дисертацията на Райна Росенова на тема „Разум и чувствителност в творчеството на Шарлот Смит и Мери Робинсън”**

 Райна Росенова, докторант по английска литература по направление 2.1. Филология, е представила дисертационен труд на тема “Разум и чувствителност в творчеството на Мери Робинсън и Шарлот Смит” с общ обем 259 стр. Той има ясна и логична структура: състои се от въведение, два раздела от по две глави, заключение и библиография.

 Въведението е разделено на шест части. Първата въвежда основни понятия и проблеми, свързани с дебата за противоборството на разума и чувствата през 18в. и промяната на акцентите в него към края на периода. Предложеният преглед разчита предимно на писаното от съвременни критици и теоретици и показва много добра осведоменост. Авторката гледа sensibility в един предимно идеологически и политически ракурс и това според мене обяснява или по-скоро оправдава липсата на литературно-естетически контекст на прехода от рационализъм към емоционализъм и оттам към романтизъм. Втората част описва литературния и социален статут на двете поетеси, техните лични взаимоотношения, както и радикалните им и реформистки позиции. Дисертантката ги очертава като активни жени-поети с феминистки нагласи, свободен дух, ярък талант и интелект, които справедливо се борят за признание и реализация в едно консервативно и андроцентрично общество. Негативните критики на техните творби са главно заради радикалните възгледи в тях, докато художествените им достойнства се акламират, включително от „мъжките” романтици-първоучредители Колридж и Уърдсуърт. Не знам дали Смит и Робинсън са имали чак огромно влияние върху тях, както авторката твърди, базирайки се основателно на конкретни изследвания по въпроса. Известно е, че повечето английски романтици са били доста разкрепостени и либерално мислещи личности, в чийто живот жените са играли особено важна роля. Но по отношение на равенството между половете те все пак остават на традиционни позиции. За тях жената играе по-скоро поддържаща и допълваща роля като обект на любов, естетическо съзерцание, източник на творческо вдъхновение, домашен уют и хармония, но не е напълно равноправен интелектуален партньор и творец . Следващата част се занимава с влиянието на Френската революция в Англия като катализатор на радикални настроения, който създава условия за активизирането на жените. В този контекст Смит и Робинсън разполагат своите социални програми за реформи, основани на морала, доброделта и съпричастността. Предпоследната част за възвишеното и готическото е важна, защото в нея тези категории се разглеждат във връзка с темата и тезата, че в края на краищата конфликтът между разум и чувствителност се разрешава в полза на разума като балансиращ фактор, който обаче не намалява ролята на чувствителността като морален и социален дискурс. Естетиките на готическото и възвишеното се използват за изразяване както на субективни, така и на обществено-ангажирани емоции, включително и за предаване на идеологически послания. Острото усещане за социалната реалност възспира трансценденцията –т.е преодоляването на аз-а и материалната действителност, сливането на субект и обект, както става при някои „мъжки” романтици. Това авторката сполучливо нарича short-circuited sublime. Последната част на увода излага структурата и целта на работата. Тук се коментира и методологията на изследването – история на идеите, феминизъм, близък прочит - но все пак за нея можеше да се отдели повече място, особено на идеологията на феминизма, която очевидно намира място в работата, макар и избирателно.

 Първият раздел, озаглавен „ Разум и чувства като лично преживяване”, се състои от две глави, които анализират опозицията разум/чувства в „Елегически сонети” на Ш. Смит и сонетния цикъл „Сафо и Фаон” на М. Робинсън. Сборниците утвърждават репутацията на двете поетеси като забележителни творци, които възраждат и обогатяват сонетната традиция в английската поезия. Силата на този раздел безспорно е във вещия, щателен и проницателен анализ на поетическите детайли и похвати, който умело и уместно се съчетава с общи постановки на Шилер, Кант, Адам Смит, Юлия Кръстева,Фройд и други теоретици и критици.„Елегични сонети” разкриват дълбоката вътрешна драма на лирическата персона, която до значителна степен се отъждествява с авторката и личните й страдания. Меланхолията е доминираща тоналност и нейните вариации и функции са подробно анализирани като израз на екзистенциална нагласа, естетически похват, източник на вдъхновение и средство за диалог със и разграничаване от европейската и английската традиция. Важни са също така и изводите на Райна за използването на готическото и възвишеното: готическата образност разкрива вътрешната фрагментираност на лирическия говорите, докато възвишеното прави обратното чрез утвърждаването на моралното начало. Персоната на Смит прилича на самотния и безутешен романтичен скиталец, който копнее за смъртта, но в решителния момент възстановява контрола, разумът надделява над безумието и предотвратява трансценденцията. Така той е по-близо до безпристрастния наблюдател на Смит, застанал нависоко, за да има преценка, основана на баланс между разум и чувства. Готическата и възвишената природна образност не водят до сливане на субект и обект, а са по-скоро проекция, обективни корелати на субективни състояния.

 Втората глава разглежда сонетния цикъл „Сафо и Фаон”. Тук отново има драматичен сблъсък на разум и чувства, проследен чрез анализ, който се движи по същата линия както в предишната глава: любовната меланхолия на Сафо със симптоми и фази, употреба на готическото и възвишеното като обективни корелати на душевното състояние на персоната. Недвусмислено се внушава необходимостта от баланс между разум и чувства в противовес на деструктивността на ексцесните емоции, които разрушават аз-а и не водят до творческа сублимация. Интересно е също така наблюдението за Сафо, която в случая не е историческата поетеса, а по-скоро един конструкт на Робинсън, архетип на жената-поет. Това инжектиране на оригинално и субективно съдържание в традиционни митове, легенди и образи е романтически прийом, предимно„мъжки” : Шели го прави в „Освободеният Прометей”, Кийтс в „Ламия” и другаде, Едгар По в разказа „Лигея” и т.н.

 Както вече споменах, двете глави демонстрират умението на дисертантката да анализира текста детайлно и в дълбочина в рамките на тезата и свързаните с нея теоретични постановки. У мене остава въпросът обаче, който, макар извън полезрението на Райна, представлява интерес: доколко отказът от трансценденция в полза на реалната и действителност и съзнанието за социалните проблeми e позиция, превъзхождаща „мъжкия” романтически синтез на обект и субект (fellowship with essencе), който е укорим според авторката и несъмнено според феминистката идеология. Този естетически fusion, макар и еgotistical, ражда шедьоври като „Ода към славея”, „Ода на гръцката ваза”, „Прелюдията” , „Освободеният Прометей”, „Към чучулигата” и много други. Общоизвестно е,че повечето от тях са били политически и социално ангажирани, а и творческата еволюция на някои от тях сочи към връщане към реалността. Свързан с това е по-общият въпрос, който също е извън фокуса на работата, доколко Смит и Робинсън принадлежат към Романтизма или са на неговия праг, когато просвещенските нагласи все още присъстват и няма истински синтез между субект и обект (най-много паралелизъм или pathetic fallacy); няма амалгама от разум и емоция, която се постига чрез въображението, но така както го разбира Колридж, а не М.Улстънкрафт.

 Втората част на дисертационния труд е озаглавена „Разум, чувства, политика” , а двете нейни глави се занимават с поемите „Емигрантите“ и „Бийчи Хед“ на Смит и “Ainsi va le Monde”, “ Пътят на свободата” и „Лирически сказания” на М.Робинсън. Както подсказва заглавието, фокусът тук е върху политическите идеи , но се отделя нужното внимание и на употребите на готическото и възвишеното. Анализът обхваща текстовете в пълнота и допълва образите на Смит и Робинсън като жени-поети с будно социално съзнание, радикални нагласи, собствени позиции по актуални исторически и политически събития и визия за бъдещето. В „Емигрантите” и фрагмента „Бийчи Хед” личното се преплита с политическото, както разумът с чувствата, но позицията на наблюдател отвисоко дава възможност на персоната да коментира формира обективна преценка за Френската революция, за свободата и нейното последвало потъпкване , за справедливостта, мира, предразсъдъците, деспотизма и др. Смит и тук използва природното възвишено и готическото като корелати на вътрешно състояние, но и на политическата ситуация и непредвидимостта на историята. Има и предпоставки за трансценденция, но тя не се осъществява, защото съзнанието на Смит е приковано към реалната действителност. Фрагментът „Бийчи Хед” е един компендиум от идеи, познания по история, география, геология, както и морална критика на несправедливостите в съвременнната действителност, нарушаването на човешките права, алчността, жаждата за власт, колониализма. В края на краищата се очертава фигурата на жената-поет, която не стои настрана от обществената тематика,а използва разума и чувстителността си за хуманитарна и морална кауза.

 Втората глава на втория раздел е посветена на политическата поезия на М.Робинсън. Двете части на *Ainsi va le Monde* разкриват паралелно възгледите на поетесата заизкуството и поезията, както и за Френската революция, с което се подчертава връзката между изкуство и политика, и ролята на разума и при двете. Политическите позиции на Робинсън са близки до тези на Смит: монархическото управление и неговите извращения са довели до Революцията с нейните възвишени идеали; свободата е исконно право на всички, но тя е несъвместима с терора, насилието, включително и с цареубийство. Тук отново се анализират естетиките на красивото, възвишеното и готическото и се стига до познатия от предишните части извод за двояката им функция: да предадат както психологическо състояние , така и социалната реалност и нейния упадък.„Пътят на свободата“ е многопластова поема , която отново подхваща темата за Френската революция, но освен това представя и една утопична картина на морално извисено общество, функциониращо според природните закони, както и пророчество за величието на Англия и възцаряването на мира. Поемата третира и темата за робството като нарушение на естествените права на човека и пренебрегване на неговото божествено начало. Втората част на дисертацията завършва с подробен анализ на сборника „Лирически сказания**“,** с който Робинсън влиза в диалог с Уърдсуърт и сборника „Лирически балади”. Чрез множеството персонажи и изображението на техния живот и състояния се прокарва познатата идея, че политическото е неизменна част от личното. Готическото и възвишеното тук също са показани като корелати на психологическо състояние и отражение на реалната действителност.

 Заключението ни връща към целите и тезата на работата и обобщава резултатите от анализа.

 Въз основа на казаното дотук смятам, че представеният дисертационен труд отговаря напълно на изискванията на жанра: първа, но и извънредно успешна разработка в българската англицистика на значима тема върху творчеството на две забележителни поетеси от епохата на Романтизма; теза, защитена с богат доказателствен материал, извлечен чрез умел анализ и поставен в широк теоретичен контекст; отличен език, напълно адекватен на сложността на изследваната материя; пространна библиография; три публикации и участия в международни конференции. Като преподавател и научен ръководител на Райна мога също така да добавя, че тя притежава голям интелектуален капацитет, висока мотивираност и многостранна работоспособност, която се съчетава със способност да се фокусира в дълбочина и да разрешава сложни изследователски проблеми. Затова без колебание и с удоволствие препоръчвам на почитаемото жури да присъди на Райна Росенова образователната и научна степен „доктор”.

2 август, 2019 Подпис:

 доц. д-р Юлия Стефанова